O persoană a murit şi alte cinci au fost rănite într-un accident produs, marţi după-amiază, pe DN 13 - drumul european 60 -, în judeţul Mureş, unde două autoturisme s-au ciocnit violent, unul dintre ele răsturnându-se. Traficul în zonă se desfăşoară alternativ.
Accidentul a avut loc pe DN 13 (E60), în localitatea Ţigmandru, judeţul Mureş, unde două autoturisme s-au ciocnit, unul dintre ele răsturnându-se pe marginea şoselei.
În urma accidentului, cinci persoane au fost rănite. Potrivit ISU Mureş, patru dintre victime au fost încadrate în categoria cod verde. A cincea victimă, o femeie, are leziuni grave, fiind încadrată în categoria cod roşu medical.
La locul accidentului se află echipaje din cadrul Detaşamentului Sighişoara, un echipaj din cadrul Serviciului Judeţean de Ambulanţă Mureş, precum şi elicopterul SMURD.
La ora transmiterii aceste ştiri, circulaţia rutieră pe E 60 se desfăşoară pe un singur fir, alternativ, fiind dirijată de poliţişti, iar valorile de trafic sunt în creştere, transmite Centrul Infotrafic al Poliţiei Române.
"La locul accidentului au fost identificate 6 victime: 1 cod galben, 4 cod verde şi o victimă de cod negru. Cele 5 victime au refuzat transportul la spital", a actualizat informaţiile ISU Mureş.
Concomitent, au fost asigurate şi măsurile de prevenire şi stingere a incendiilor.